**Beirniadaeth Cystadleuaeth 351**

**Rhyddiaith dan 19 oed (Adroddiad ar gyfer Papur Newydd / Bro)**

**Beirniad: Dyfan M Lewis**

Dim ond un wnaeth gystadlu y tro hwn - Norbot - ond mae'n fraint cael dweud bod Norbot yn llawn haeddu teilyngdod.

Yn narn Norbot, cafwyd archwiliad i'r argyfwng costau byw ac effaith hynny ar aelodau mwyaf bregus Bro Hywyn.

Mae'n bosib mai'r Bro Hywyn ger Aberdaron sydd gan yr awdur. Mae'n bosib mai Bro Hywyn arall ydyw, neu un ddychmygus. Nid yw hynny o bwys o ran safon a rhinwedd y gwaith.

O ran techneg, mi oedd y darn yn defnyddio ffigurau a dyfyniadau a thystiolaeth i gryfhau'r dweud, ac yn dilyn strwythur erthygl i'r dim. Byddai hynny wedi bod yn ddigon i blesio efallai, ond yr hyn wnaeth daro'r beirniad hwn yn bennaf oedd y reddf oedd gan Norbot i ysgrifennu gyda chydwybod cymdeithasol.

Y mae'r darn yn ystyried un o bynciau mwyaf pwysig ein cymdeithas heddiw gan gynnig persbectif y mwyaf bregus a'r rhai sydd angen y mwyaf o gymorth mewn dull aeddfed a sensitif.

Mae hyn yn rhan o swyddogaeth newyddiadurwr - i eirioli dros rai nad oes ganddynt rym mewn cymdeithas. Ac er i'r cyfryngau'n gyffredinol efallai arafu eu hymwneud â "stori" yr argyfwng costau byw, dyma ddangos bod y pwnc yn un o bwys o hyd i bobl mewn cymunedau ar lawr gwlad yng Nghymru, ac yn dal i effeithio arnynt.

Mae yna rai mân wallau iaith, ac fe fuasai'n dda pe bai'r ymgeisydd yn datblygu ei ddirnadaeth o ramadeg y Gymraeg er mwyn ystwytho'r dweud ymhellach - ond fe ddaw hynny gydag amser.

Fel y dywedais eisioes, yn bennaf cefais fy nharo gan reddf yr ymgeisydd - i uwcholeuo'r sawl sydd wir yn gweld y cyfnod hwn yn heriol, ac i ddangos nad yw pethau'n gweithio fel y maent ar hyn o bryd.